|  |
| --- |
| **PRAVILNIK**  **O SPECIFIČNIM ZAHTEVIMA ZA PAKOVANJE, OBELEŽAVANJE I OGLAŠAVANJE BIOCIDNOG PROIZVODA**  *("Sl. glasnik RS", br. 59/2010 i 26/2011)* |

**Član 1**

Ovim pravilnikom propisuju se specifični zahtevi za pakovanje, obeležavanje i oglašavanje biocidnog proizvoda.

**Specifični zahtevi za pakovanje biocidnog proizvoda**

**Član 2**

Biocidni proizvod koji korisnika može da dovede u zabludu u pogledu načina korišćenja, odnosno koga korisnik može pogrešno da smatra hranom za ljude, pićem ili hranom za životinje, pakuje se na način da se ova zabluda izbegne.

Biocidni proizvod iz stava 1. ovog člana, koji je namenjen za opštu upotrebu, mora da sadrži sastojke koji korisnika odvraćaju od konzumiranja.

**Specifični zahtevi za obeležavanje biocidnog proizvoda**

**Član 3**

Etiketa biocidnog proizvoda, pored elemenata obeležavanja koji su u skladu sa propisima kojim se uređuje klasifikacija, pakovanje, obeležavanje i oglašavanje hemikalija, mora da sadrži i:

1) podatke o identitetu svih aktivnih supstanci i njihovu koncentraciju;

2) broj akta na osnovu kog se taj biocidni proizvod može staviti u promet i koristiti;

3) podatke o vrsti formulacije biocidnog proizvoda (tečna, granulat, prah, čvrsta itd.);

4) dozvoljene načine korišćenja biocidnog proizvoda (npr. zaštita drveta, dezinfekcija, suzbijanje glodara itd.);

5) uputstvo za upotrebu za dozvoljene načine korišćenja i dozu biocidnog proizvoda koja se preporučuje za primenu;

6) podatke o mogućim posrednim ili neposrednim štetnim efektima po zdravlje ljudi i životinja i životnu sredinu i uputstvo za prvu pomoć;

7) natpis: "Pročitati uputstvo pre upotrebe", ako se uz biocidni proizvod, pored etikete, prilaže i posebno uputstvo;

8) uputstvo za bezbedno odlaganje biocidnog proizvoda i njegove ambalaže, kao i zabranu ponovne upotrebe ambalaže, kada je to potrebno;

9) broj šarže ili oznaku serije, kao i rok upotrebe biocidnog proizvoda pri normalnim uslovima skladištenja;

10) podatke o načinu korišćenja biocidnog proizvoda i to:

- vreme potrebno za delovanje biocidnog proizvoda;

- vreme koje mora da prođe između dve primene biocidnog proizvoda, odnosno vreme koje mora da prođe između primene biocidnog proizvoda i ponovnog korišćenja tretirane površine ili ponovnog pristupa ljudi ili životinja prostoru, odnosno površini koja je tretirana;

- podatke o sredstvima i merama za dekontaminaciju i vremenu potrebnom za provetravanje prostora u kom se biocidni proizvod koristio;

- uputstvo za čišćenje opreme koja je korišćenja za primenu biocidnog proizvoda;

- podatke o merama zaštite pri korišćenju, skladištenju i transportu biocidnog proizvoda (npr. oprema za ličnu zaštitu, mere zaštite od požara; zaštita nameštaja, hrane za ljude i hrane za životinje, kao i uputstvo za zaštitu životinja od izloženosti biocidnom proizvodu);

11) podatke o korisnicima kojima je ograničeno korišćenje biocidnog proizvoda;

12) podatke o neprihvatljivim dejstvima biocidnog proizvoda na životnu sredinu, naročito podatke koji se odnose na zaštitu neciljnih organizama, kao i podatke koji se odnose na zaštitu površinskih, podzemnih voda i vode za piće od zagađivanja.

Podaci iz stava 1. tač. 11) i 12) ovog člana navode se na etiketi ako se mogu primeniti na taj biocidni proizvod.

**Član 4**

Etiketa biocidnog proizvoda koji sadrži aktivnu supstancu koja je mikroorganizam, pored podataka iz člana 3. ovog pravilnika, mora da sadrži i elemente obeležavanja koji su u skladu sa propisima kojima se uređuju preventivne mere za bezbedan i zdrav rad pri izlaganju biološkim agensima.

**Član 5**

Etiketa biocidnog proizvoda ne sme da sadrži natpise koji korisnika mogu da dovedu u zabludu o tom biocidnom proizvodu, a naročito ne sme da sadrži natpis: "biocidni proizvod manjeg rizika", "netoksičan", "bezopasan" i sl.

**Član 6**

Podaci iz člana 3. stav 1. tač. 1), 2), 4), 7) i 11) ovog pravilnika moraju da se nalaze na etiketi.

Ostali podaci mogu da se nalaze na drugom mestu na ambalaži ili na posebnom uputstvu iz člana 3. ovog pravilnika koje prati ambalažu biocidnog proizvoda.

**Specifični zahtevi za oglašavanje biocidnog proizvoda**

**Član 7**

Оglašavanje biocidnog proizvoda, pored toga što mora da bude u skladu sa propisima kojima se uređuje oglašavanje hemikalija, mora da ispunjava i specifične zahteve i to:

1) svaka oglasna poruka biocidnog proizvoda treba da sadrži jasno istaknutu rečenicu: "Bezbedno koristi biocidni proizvod. Pre korišćenja pročitaj etiketu i podatke o proizvodu";

2) sadržaj i izgled oglasne poruke ne sme korisnika da dovodi u zabludu u pogledu rizika koji biocidni proizvod predstavlja po zdravlje ljudi i životnu sredinu, a naročito ne sme da sadrži natpis: "biocidni proizvod manjeg rizika", "netoksičan", "bezopasan" i sl.

**Član 8**

Reči: "biocidni proizvod" u oglasnoj poruci mogu biti zamenjene rečima koje adekvatno opisuju vrstu biocidnog proizvoda koji se oglašava (npr. konzervans za zaštitu drveta, dezinficijens, sredstvo za suzbijanje obrastanja itd.).

**Član 9**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".